伊沙克起孖 紐卡素炒熱刺4蛋
2024年04月13日 21:25
東網電視
更多新聞短片
伊沙克(左)梅開二度。(Getty Images)
周六晚(13日)英超早場,主場出擊嘅紐卡素憑阿歷山大伊沙克起孖,大炒熱刺4比0,聯賽2連勝,爭奪來季歐洲賽資格仲有價講,熱刺全失3分後,與阿士東維拉同得60分,但得失球差不及對手跌落第5。
作客嘅熱刺貫徹喪攻踢法,反客為主搶攻,紐卡素逼搶戰術奏效,30分鐘安東尼哥頓送助攻,阿歷山大伊沙克為「喜鵲」先開紀錄,2分鐘後紐卡素一次前場逼搶,熱刺後柏度樸路受壓下回傳失誤,安東尼哥頓門前冷靜扭過雲迪尹射遠柱成2比0領先半場。
易邊後局勢不變,熱刺繼續搶攻力求破蛋,而愈踢愈順嘅紐卡素再喺51分鐘,由阿歷山大伊沙克接應般奴古馬雷斯妙傳,單刀射成3比0,個人聯賽累積17球,同利物浦嘅穆罕默德沙拿並列射手榜第3位。
其後熱刺變陣,收起隊長孫興民,換入古路施夫斯基,迪姆華拿篤前打中鋒,但冇乜作用,反而87分鐘法比安舒哈一次頭槌攻門,為紐卡素頂成4比0完場。